b'\n_START_ARTICLE_\nJohn Boyd Dunlop\n_START_PARAGRAPH_\nJohn Boyd Dunlop (5. februar 1840 i Skotland \xe2\x80\x93 23. oktober 1921) var en skotsk opfinder, der var en af grundl\xc3\xa6ggerne af det gummifirma, der bar hans navn \xe2\x80\x93 Dunlop Pneumatic Tyre Company._NEWLINE_Dunlop blev f\xc3\xb8dt p\xc3\xa5 en g\xc3\xa5rd i Dreghorn, North Ayrshire, og studerede til dyrl\xc3\xa6ge ved University of Edinburgh. Han ud\xc3\xb8vede sin profession i n\xc3\xa6sten 10 \xc3\xa5r p\xc3\xa5 hjemegnen inden han flyttede til Downpatrick, Irland, i 1867 hvor han etablerede klinik sammen med sin bror._NEWLINE_I 1887 udviklede han det f\xc3\xb8rste praktisk anvendelige oppustelige d\xc3\xa6k til brug for s\xc3\xb8nnens tricykel, afpr\xc3\xb8vede det og udtog patent 7. december 1888. Men to \xc3\xa5r efter han fik patentet, fik han officielt at vide at det var ugyldigt, da den skotske opfinder Robert William Thomson (1822 \xe2\x80\x93 1873), havde patenteret ideen i Frankrig i 1846 og i USA i 1847.'